Predkladacia správa 

Návrh zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej „návrh zákona“) bol pripravený na základe Plánu legislatívnych úloh vlády Slovenskej republiky na rok 2013.

Návrhom zákona sa realizuje Programové vyhlásenie vlády Slovenskej republiky na roky 2012 – 2016.

Cieľom návrhu zákona je podporiť zamestnanosť zabezpečovanú formou pracovnoprávnych vzťahov tým, že výkon inšpekcie práce sa bude zameriavať najmä na dozor a poradenstvo v pracovnoprávnych vzťahoch. Navrhuje sa zvýšenie sumy poriadkovej pokuty a pokuty za nedodržanie zákazu nelegálneho zamestnávania dvoch a viacerých osôb s cieľom zlepšiť dodržiavanie pracovných podmienok a podmienok zamestnávania v súlade s pracovnoprávnymi predpismi.

Návrhom zákona sa novelizujú aj ďalšie súvisiace zákony, a to v novelizačnom čl. II zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, v novelizačnom čl. III zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a v novelizačnom čl. IV zákon č. 182/2011 Z. z. o štítkovaní  energeticky významných výrobkov a o zmene a doplnení niektorých zákonov.

Návrh zákona nebude mať vplyv na podnikateľské prostredie, životné prostredie a informatizáciu spoločnosti ani sociálny vplyv. Bude mať pozitívny vplyv na verejné financie uvedený v doložke vybraných vplyvov.

Návrh zákona bol zaslaný prostredníctvom Portálu právnych predpisov 11. apríla 2013 na medzirezortné pripomienkové konanie povinne pripomienkujúcim subjektom a ostatným subjektom, ktorých sa problematika návrhu zákona týka, spolu 56 pripomienkujúcim subjektom. Výsledky pripomienkového konania sú uvedené vo vyhodnotení pripomienkového konania.

So sociálnymi partnermi trvajú tieto rozpory:
Republiková únia zamestnávateľov navrhuje
-	vložiť do čl. I nový novelizačný bod 9, ktorým by sa v § 14 ods. 3 písm. a) zákona č. 125/2006 Z. z. ustanovila minimálna 15-dňová lehota na vyjadrenie kontrolovaného zamestnávateľa k protokolu o výsledku inšpekcie práce,
-	vložiť do čl. I nový novelizačný bod 10, ktorým by sa v § 19 ods. 4 zákona č. 125/2006 Z. z. skrátili lehoty na uloženie pokuty - subjektívna lehota z dvoch rokov na šesť mesiacov a objektívna lehota z troch rokov na jeden rok,
-	vypustiť v čl. I novelizačný bod 10, teda nesúhlasí so zvýšením poriadkovej pokuty v § 20 ods. 1 zákona č. 125/2006 Z. z.,
-	vložiť do čl. I nový novelizačný bod 12, ktorým by sa v § 19 ods. 1 písm. a) zákona č. 125/2006 Z. z. vypustila minimálna výška pokuty (najmenej 33 000 eur), ktorú je inšpektorát práce oprávnený uložiť za porušenie povinností, ak v dôsledku tohto porušenia vznikol pracovný úraz, ktorým bola spôsobená smrť alebo ťažká ujma na zdraví,
-	vypustiť resp. legislatívno-technicky upraviť v čl. III novelizačný bod 23 tak, aby sa v § 7b zákona č. 82/2005 Z. z. nezaviedol prechod povinnosti za zaplatenie pokuty uloženej za porušenie zákazu nelegálneho zamestnávania aj v prípade nelegálneho zamestnávania občana Slovenskej republiky (a nie len v prípade nelegálneho zamestnávania cudzincov).